*Για τον πρωταθλητή, δείτε Δημήτρης Χονδροκούκης.*

Ο **Δημήτριος Χονδροκούκης** (1917 - 2008) ήταν Έλληνας στρατιωτικός (αντιστράτηγος Τεθωρακισμένων) και πολιτικός. Προδικτατορικά ενεπλάκη στην υπόθεση ΑΣΠΙΔΑ, ενώ μεταπολιτευτικά διατέλεσε βουλευτής Α΄ Πειραιώς, αρχικά με το ΠΑΣΟΚ και έπειτα με την Νέα Δημοκρατία.

Σταδιοδρομία
------------

Μανιάτης στην καταγωγή, γεννήθηκε στους Καλλονιούς Λακωνίας στην Μέσα Μάνη. Αποφοίτησε από την Στρατιωτική Σχολή Ευελπίδων το 1937 ως ανθυπίλαρχος (ανθυπολοχαγός του Ιππικού), και αργότερα συμπλήρωσε τις σπουδές του σε διάφορες στρατιωτικές σχολές στην Ελλάδα και στο εξωτερικό, μεταξύ των οποίων και η Σχολή Τεθωρακισμένων του ΝΑΤΟ στην τότε Δυτική Γερμανία. Κατά τον Β΄ Παγκόσμιο Πόλεμο πολέμησε στην Αλβανία και στην Μέση Ανατολή ενώ από το 1944 έως το 1949 πολέμησε στα Δεκεμβριανά και στον εμφύλιο πόλεμο. Αποστρατεύτηκε με τον βαθμό του αντιστράτηγου των Τεθωρακισμένων. Το 1965 ενεπλάκη στην υπόθεση ΑΣΠΙΔΑ και προφυλακίστηκε για έξι μήνες.

Μεταπολιτευτικά εκλέχθηκε βουλευτής Α΄ Πειραιώς με το ΠΑΣΟΚ στις εκλογές του 1977. Από το 1977 έως το 1981 ήταν ο εισηγητής του ΠΑΣΟΚ στην Βουλή για τα θέματα του Υπουργείου Εθνικής Άμυνας.

Επανεκλέχθηκε βουλευτής το 1981, αλλά διαγράφηκε τον Οκτώβριο του 1982 από τον Ανδρέα Παπανδρέου (μαζί με τον επίσης απόστρατο αξιωματικό Άρι Μπουλούκο) επειδή διαφώνησαν στο ζήτημα της κατάργησης του σταυρού προτίμησης, αλλά ο πραγματικός λόγος ήταν μάλλον ο παραγκωνισμός και των δύο από τις αποφάσεις του Υπουργείου Εθνικής Άμυνας, τον έλεγχο του οποίου ο Ανδρέας Παπανδρέου είχε αναθέσει στον Αντώνη Δροσογιάννη.

Μετά την διαγραφή του από το ΠΑΣΟΚ ο Χονδροκούκης προσχώρησε στην Νέα Δημοκρατία, με την οποία και εκλέχθηκε βουλευτής το 1985. Το 1989 ανακοίνωσε την αποχώρησή του από την πολιτική.

Συνέγραψε διάφορα βιβλία, μεταξύ άλλων το «Γκρεμίζω τον θρύλο του Άρη Βελουχιώτη» (Ισοκράτης 1980). Άλλα βιβλία του: «Ο Γολγοθάς της ελληνικής δημοκρατίας» (Μπουκουμάνης 1974) και «Πραξικοπήματα και Επαναστάσεις από τον Όθωνα μέχρι σήμερα» (Πλειάς 1976).

Πέθανε το 2008, σε ηλικία 91 ετών.

Παραπομπές
----------

1. ↑  Κοινοβουλευτική θητεία, ιστότοπος της Βουλής των Ελλήνων, 1-6-2014.
2. ↑  Περιοδικό Ενημέρωσις Αρχειοθετήθηκε 2016-03-04 στο Wayback Machine. Ένωση τ. Βουλευτών - Ευρωβουλευτών, τ. 6, Ιούλιος 2008, σελ. 42 (pdf)
3. ↑  Αποθετήριο Ιδρύματος Κωνσταντίνου Σημίτη, «Η πλήρης σύνθεση επιτροπών ΠΑΣΟΚ σε κάθε τομέα»[*νεκρός σύνδεσμος*]
4. ↑  Τζιοβάρας Γρηγόρης, "Ανθρωποθυσίες βουλευτών", Το Βήμα, 14-5-2000, ανάκτηση 1-6-2014.
5. ↑  Λάζαρος Ελευθεριάδης Από τον Λαμπράκη και τον ΑΣΠΙΔΑ στο ... έλεος του ΠΑΣΟΚ Αρχειοθετήθηκε 2012-04-28 στο Wayback Machine. Aegean Times, 23-4-2012, ανάκτηση 1-6-2014.
6. ↑  ΒιβλιοΝετ
7. ↑  Δημήτρη Χονδροκούκη Αρχειοθετήθηκε 2014-07-19 στο Wayback Machine. Πραξικοπήματα και επαναστάσεις από τον Όθωνα μέχρι σήμερα, scribd.com
8. ↑  Στο άρθρο "Συγγραφέας ο ένας στους τρεις βουλευτές!" Αρχειοθετήθηκε 2016-03-02 στο Wayback Machine. Το Παρόν της Κυριακής, 6-7-2008, ανάκτηση 1-6-2014, το όνομα του Χονδροκούκη αναφέρεται χωρίς τη χρονολογία θανάτου, σε αντίθεση με τα υπόλοιπα αναφερόμενα πρόσωπα. Αυτό υποδηλώνει πιθανότατα ότι ο πρώην βουλευτής ζούσε ακόμα εκείνη την περίοδο, άρα πιθανότατα απεβίωσε πριν ή και μετά τον Ιούλιο του 2008 και όχι το 2007, όπως αναφέρεται στον ιστότοπο της Ενώσεως τ. Βουλευτών -Ευρωβουλευτών.